CHAPEL
చాపెల్‌ వల్ల నా కెరీర్‌ ఆగిపోలేదు
న్యూఢిల్లీ: తన క్రికెట్‌ కెరీర్‌ ఆగిపోవడానికి టీమిండియా మాజీ కోచ్‌ గ్రెగ్‌ చాపెల్‌ ఎంత మాత్రం కారణం కాదని టీమిండియా ఆల్‌ రౌండర్‌ ఇర్ఫాన్‌ పఠాన్‌ పేర్కొన్నాడు.నా కెరీర్‌ ఒక్కసారిగా ఆగిపోవడం ఊహించింది కాదు.అది అలా జరిగిపోయింది.నా కెరీర్‌ ఆగడానికి కారణం గ్రెగ్‌ చాపెల్‌ అని చాలా మంది అనుకుం టారు, అది నిజంకాదు.ఏ ఒక్కరి ప్రమేయంతో మన కెరీర్‌ ఆగిపోదు.నీ జీవితంలో ఏమి జరిగిన దానికి నీవే బాధ్యుడివి.అంతే కాని వేరే వారు ఎప్పుడు కారణం కాదు అని పఠాన్‌ పేర్కొన్నాడు.మనం చేయాల్సింది ఏదైతే ఉందో అది సక్రమంగా చేయడమే మన కర్తవ్యం.అలాగే నా కెరీర్‌ పతనం విషయంలో కూడా చాపెల్‌ కారణం కాదు.నేను ఎప్పుడైతే జట్టులో స్థానం కోల్పోయానో,అప్పుడు గాయలు కూడా బాధించాయి.
దీంతో తిరిగి జట్టులోకి పునరాగ మనం చేయడం కష్టమైంది.నా కెరీర్‌ ఇలా మారడానికి కారణం గాయాలే అని పఠాన్‌ వివరించాడు.ఐపిఎల్‌ పదవ సీజన్‌లో గుజరాత్‌ లయన్స్‌ జట్టు తరపున ఇర్ఫాన్‌ పఠాన్‌ బరిలోకి దిగుతున్నాడు.గాయం కారణంగా వెస్టిండీస్‌ ఆల్‌ రౌండర్‌ డ్వేన్‌ బ్రావో దూరం కావడం తో అతని స్థానంలో ఇర్ఫాన్‌ అనూహ్యంగా స్థానం దక్కించుకున్నాడు.ఈ సంవత్సరం ఫిబ్రవరిలో నిర్వహించిన ఐపిఎల్‌ వేలంలో ఇర్ఫాన్‌ పఠాన్‌ను కొనుగోలు చేసేందుకు ఏ ఫ్రాంచైజీ ఆసక్తి చూపలేదు.వేలంలో అతడి కనీస ధర 50 లక్షలుగా నిర్ణయించినా ఎవరూ కొనుగోలు చేసేందుకు ఆసక్తి కనబర్చలేదు.మాజీ కెప్టెన్‌ గంగూలీ నేతృత్వంలోని భారత జట్టులో ఇర్ఫాన్‌ కీలక సభ్యుడిగా ఎదుగుతూ వచ్చాడు.అయితే ఉన్నట్టుండి ఇర్ఫాన్‌ పఠాన్‌ కెరీర్‌ ఒక్కసారిగి పడిపోవడం,ఆ తరువాత అతనికి అవకాశాలు లేకపోవడం చకాచకా జరిగిపోయాయి.ఈ క్రమంలో ఇర్ఫాన్‌ కెరీర్‌ ఆగిపోవడానికి కారణం ఒకప్పటి భారత జట్టు కోచ్‌ గ్రెగ్‌ చాపెల అని అప్పట్లో వార్తలు వచ్చాయి.